Twee seuns verdrink in PE-damme  Foto: SAPD Twee kinders het die afgelope week in afsonderlike voorvalle in Port Elizabeth in die Oos-Kaap verdrink. Albei voorvalle het Donderdag plaasgevind, het kol. Priscilla Naidu, polisiewoordvoerder, gesê en ŉ beroep gedoen op ouers om hul kinders se veiligheid te verseker wanneer hulle gaan swem, hetsy in damme of die see. In die eerste voorval is ŉ 12-jarige seun se liggaam deur polisieduikers uit ŉ dam gehaal in NU 12-uitbreiding in Motherwell. Die liggaam van ŉ 16-jarige seun is later die middag uit ŉ dam in Walmer gehaal. Die polisie se honde- en soek-en-reddingseenheid was ook betrokke. Die polisie ondersoek albei voorvalle. “Ons doen ŉ beroep op ouers om deurlopend met hul kinders te praat en hulle in te lig oor die moontlike gevare wanneer hulle in die water is,” het Naidu gesê. Foto: SAPD